แบงก์ปล่อยกู้บ้านลดฮวบ
ธปท.เผยยอดอนุมัติสินเชื่อใหม่ สำหรับซื้อบ้านและคอนโดเดือน ก.ค.ปีนี้ ลดฮวบ 36.3% จากเดือนก่อนหน้า เหตุกำลังซื้อลดหลังหมดมาตรการกระตุ้น และธนาคารเข้มงวดการปล่อยกู้
9 ก.ย. 2559

ธปท.เผยยอดอนุมัติสินเชื่อใหม่ สำหรับซื้อบ้านและคอนโดเดือน ก.ค.ปีนี้ ลดฮวบ 36.3% จากเดือนก่อนหน้า เหตุกำลังซื้อลดหลังหมดมาตรการกระตุ้น และธนาคารเข้มงวดการปล่อยกู้
ธนาคารแห่งประเทศไทย (ธปท.) รายงานภาวะเศรษฐกิจไทยในส่วนของภาคอสังหาริมทรัพย์ล่าสุด ในเดือน ก.ค.ที่ผ่านมา ว่า จำนวนที่อยู่อาศัยที่ได้รับอนุมัติสินเชื่อปล่อยกู้ใหม่ในเขตกรุงเทพฯ และปริมณฑล ยังคงลดลงอย่างต่อเนื่อง โดยมีการปล่อยสินเชื่อใหม่สำหรับซื้อที่อยู่อาศัยใหม่ ทั้งบ้านและคอนโดมิเนียมอยู่ที่ 3,518 ยูนิต ลดลงจากเดือนก่อนหน้าถึง 36.3%
ทั้งนี้ คาดว่าสาเหตุที่ทำให้ยอดปล่อยกู้ใหม่เพื่อซื้ออสังหาริมทรัพย์ที่ลดลง เป็นผลมาจากความต้องการซื้อของประชาชนที่ชะลอลง หลังจากที่มาตรการกระตุ้นอสังหาริมทรัพย์ของภาครัฐในช่วงก่อนหน้านี้ได้หมดลง เช่น มาตรการลดภาษีบ้านหลังแรก 20% ของราคาบ้านไม่เกิน 5 ล้านบาท เป็นต้น ประกอบกับธนาคารพาณิชย์ยังคงระมัดระวังในการปล่อยสินเชื่อเพื่อที่อยู่อาศัยมากขึ้น เนื่องจากกังวลต่อคุณภาพหนี้เพิ่มขึ้น
ในด้านยอดการอนุมัติสินเชื่อของระบบธนาคารพาณิชย์ในเดือน ก.ค. ในส่วนของอาคารชุดและคอนโดมิเนียมใหม่ มีจำนวนรวมทั้งสิ้น 1,503 ยูนิต ลดลงจากเดือนก่อนหน้า 41.4% ขณะที่การอนุมัติสินเชื่อสำหรับที่อยู่อาศัยประเภทแนวราบใหม่ หรือบ้านเดี่ยว ทาวน์เฮาส์ มีจำนวนทั้งสิ้น 2,015 ยูนิต ลดลงจากเดือนก่อนหน้า 31.9% 
อย่างไรก็ดี ผู้ประกอบการอสังหาริมทรัพย์ยังคงมีการเปิดขายโครงการใหม่ๆ เพิ่มขึ้นต่อเนื่อง โดยเน้นการขายในโครงการที่สร้างเสร็จพร้อมอยู่ มากกว่าที่จะเปิดขายโครงการที่อยู่ระหว่างการก่อสร้าง ซึ่งในเดือน ก.ค.ที่ผ่านมา มีโครงการที่อยู่อาศัยที่เปิดขายใหม่ในกรุงเทพฯ และปริมณฑล เพิ่มขึ้นจากเดือนก่อนหน้าประมาณ 55% แบ่งเป็นการเปิดขายใหม่ของโครงการอาคารชุด มีจำนวนยูนิตเพิ่มขึ้น 62.2% ขณะที่โครงการที่อยู่อาศัยแนวราบ มีจำนวนเพิ่มขึ้น 46.9%
สำหรับดัชนีราคาที่อยู่อาศัยยังเพิ่มขึ้นต่อเนื่อง โดยดัชนีราคาบ้านเดียวพร้อมที่ดินเพิ่มขึ้นจากระยะเดียวกันของปีก่อน 5.9% ดัชนีราคาทาวน์เฮาส์พร้อมที่ดิน เพิ่มขึ้น 3.8% และดัชนีราคาอาคารชุดและคอนโดมิเนียมเพิ่มขึ้น 6.8% ขณะที่ดัชนีราคาที่ดินเปล่าเพิ่มขึ้น 9.7%